
Тыркум щызэхэт Кавказ жылагъуэ
зэгухьэныгъэхэм я федерацэм деж
ПщIэ зыхуэтщI ди хэкуэгъу лъапIэхэ!
ПщIэ зыхуэтщI Шекерджи Илдыз!
Дунейпсо Адыгэ Хасэм и ГъэзэщIакIуэ гупым хэтхэм я цIэкIи си щхьэкIи гуапэу сынохъуэхъу Тыркум щызэхэт Кавказ жылагъуэ зэгухьэныгъэхэм я федерацэм и тхьэмадэу узэрыхахам папщIэ!
Кавказ жылагъуэ зэгухьэныгъэхэм я федерацэр Тырку Республикэм илъэс куэд хъуауэ щолажьэ. А зэманым Хасэм хузэфIэкIар мащIэкъым, адыгэ лъэпкъым и щIыхьыр зыIэт Iуэху дахэ куэд иригъэкIуэкIащ. Уэри, Илдыз, абы уи гуащIэ ин хэплъхьащ.
ДяпэкIи дыпщогугъ Хасэм и гуащэ дахэу, ди зэпыщІэныгъэр нэхъ быдэ хъун папщIэ, лъэпкъ щэнхабзэр Тырку Республикэм щыхъумэным, адыгэбзэр, адыгэ хабзэр, нэмысыр щефІэкІуэным нэхъ лъэщу, тхузэфIэкI псори къэдгъэсэбэпу дызэгъусэу дытелэжьыхьыну.
Тхьэм жиIэ фыщыпсэу къэралым и пщIэр фIыгъыну, хэкурысхэмрэ хэхэсхэмрэ зэпыщIэным хэфлъхьэ гуащIэдэкIыр нэхъ ин хъуну, ехъулIэныгъэшхуэхэр фиIэну, фи лэжьыгъэм и хъер флъагъуну.
ДигукIи ди псэкIи дывохъуэхъу узыншагъэ быдэ, насып, ехъулIэныгъэ, гъуэгуанэ дахэ Тыркум щыпсэу адыгэ псоми фиIэну.
ПщIэ къыфхуэзыщI, Дунейпсо Адыгэ Хасэм и ГъэзэщIакIуэ гупым
къыбгъэдэкIыу СЭХЪУРОКЪУЭ Хьэутий.
